পূর্ব পাকিস্তান ইসলামী ছাত্র সংঘ

পূর্ব পাকিস্তান ইসলামী ছাত্র সংঘ, যা (কেবল ইসলামী ছাত্রসংঘ হিসেবেও পরিচিত) ছিল পূর্ব পাকিস্তানের একটি ইসলামপন্থী ছাত্র সংগঠন। এটি পূর্ব পাকিস্তান জামায়াতে ইসলামীর অনুগত ছিল। এটি ১৯৪১ সালে জামায়াতে ইসলামীর ছাত্র শাখা হিসেবে প্রতিষ্ঠিত হয় এবং ১৯৫৫ সালে নাম পরিবর্তন করে। এটির কাঠামো ছিল কেবল  পুরুষ কেন্দ্রিক। এটি মূল সংগঠন ইসলামী জমিয়তে-ই-তালাবার পূর্ব পাকিস্তানের শাখা হিসেবে পরিচিত ছিল।

বাংলাদেশ স্বাধীনতা লাভ করার পর শেখ মুজিবুর রহমান দেশে ধর্মীয় রাজনৈতিক দল নিষিদ্ধ করলে ছাত্রসংঘও বিলুপ্ত হয়।  ১৯৭৬ সালে সামরিক শাসক জিয়াউর রহমান এই নিষেধাজ্ঞা তুলে নিলে বাংলাদেশ জামায়াতে ইসলামী পুনরায় রাজনীতির সুযোগ পায় ও ১৯৭৭ সালে বাংলাদেশ ইসলামী ছাত্রশিবির গঠন করে। বাংলাদেশ ইসলামী ছাত্রশিবির কখনো স্বীকার করেনি যে তাদের সংগঠন ইসলামী ছাত্রসংঘের উত্তরসূরী। যদিও ছাত্রশিবিরের প্রতিষ্ঠাতা সভাপতি ও জামায়াতের কেন্দ্রীয় নেতা মীর কাসেম আলী ছাত্রসংঘের প্রাদেশিক কার্যকরী পরিষদের সদস্য এবং সাধারণ সম্পাদক ছিলেন। এছাড়া, বাংলাদেশ জামায়াতে ইসলামীর আমির মতিউর রহমান নিজামী জমিয়তে-ই-তালাবা বা কেন্দ্রীয় ইসলামী ছাত্রসংঘের সভাপতি এবং জামায়াতে ইসলামীর সেক্রেটারি জেনারেল আলী আহসান মুহাম্মদ মুজাহিদ ১৯৭১ সালে পূর্ব পাকিস্তান ইসলামী ছাত্রসংঘের সভাপতি ছিলেন। যুদ্ধাপরাধে অভিযুক্ত আল-বদর বাহিনী গঠিত হয় ১৯৭১ সালের এপ্রিলে জামালপুরে, ইসলামী ছাত্রসংঘের সদস্যদের নিয়ে (ময়মনসিংহ জেলা সভাপতি মুহাম্মদ আশরাফ হোসাইনের নেতৃত্বে)। পরবর্তীতে ছাত্রসংঘের সভাপতি মতিউর রহমান নিজামী এর প্রধান নেতা হন। এছাড়া, ছাত্রসংঘের জেলা সভাপতিদের ঐ জেলাসমূহের জেলা কমান্ডার নিয়োগ দিয়ে রাজাকার বাহিনী গঠিত হয়।

 উল্লেখযোগ্য ব্যক্তিত্ব
 মতিউর রহমান নিজামী, জমিয়তে-ই-তালাবার সভাপতি এবং আল-বদর বাহিনীর প্রধান। 
 আলী আহসান মোহাম্মদ মুজাহিদ, ছাত্রসংঘের সভাপতি এবং আল-বদর বাহিনীর ঢাকা শাখার প্রধান। 
 মীর কাসেম আলী, আল-বদর বাহিনীর চট্টগ্রাম অঞ্চলের প্রধান।
 মুহাম্মদ কামারুজ্জামান, আল-বদর বাহিনীর সংগঠক।
 চৌধুরী মুঈনুদ্দীন, বুদ্ধিজীবী হত্যাকাণ্ডের নীল নকশা প্রণয়ন ও বাস্তবায়নে অন্যতম প্রধান ভূমিকা পালনকারী।
 আশরাফুজ্জামান খান, বুদ্ধিজীবী হত্যাকাণ্ডের পরিকল্পনা ও বাস্তবায়নের অন্যতম হোতা এবং আল বদর বাহিনীর নেতা।
 খুররম জাহ্‌ মুরাদ, ছাত্রসংঘের সদস্যদের সামরিক প্রশিক্ষণ দেওয়ার বিষয়ে সমন্বয়কারী।
 আব্দুস সুবহান, ছাত্রসংঘের পাবনা জেলার সেক্রেটারি।
 এ. টি. এম. আজহারুল ইসলাম, বাংলাদেশ ইসলামী ছাত্রশিবিরের ঢাকা বিশ্ববিদ্যালয় শাখার প্রথম সভাপতি।
 আবুল কালাম আজাদ, রাজাকার বাহিনীর নেতা।

 তথ্যসূত্র 

 আরও দেখুন 
 বাংলাদেশের স্বাধীনতা যুদ্ধ
 জমিয়তে তালাবায়ে আরাবিয়া
 পূর্ব পাকিস্তান কেন্দ্রীয় শান্তি কমিটি
 ইস্ট পাকিস্তান সিভিল আর্মড ফোর্স
 রাজাকার
 আল বদর
 আল শামস

বিষয়শ্রেণী:পূর্ব পাকিস্তানের ছাত্র সংগঠন
বিষয়শ্রেণী:পূর্ব পাকিস্তান
বিষয়শ্রেণী:পূর্ব পাকিস্তানের ইতিহাস
বিষয়শ্রেণী:১৯৪১-এ ব্রিটিশ ভারতে প্রতিষ্ঠিত